**Informatīvais ziņojums**

**„Par Latvijas pievienošanos Eiropas Stabilitātes mehānismam”**

2013.gada 6.augustā stājās spēkā Eiropas Savienības padomes (ECOFIN) lēmums nr. 2013/387/ES „Par *euro* ieviešanu Latvijā 2014. gada 1. janvārī” ar kuru no 2014.gada 1.janvāra tiek atcelts izņēmuma statuss *euro* ieviešanai. 2012.gada 10.maijā stājās spēka likums „Par Eiropadomes lēmumu, ar ko Līguma par Eiropas Savienības darbību 136.pantu groza attiecībā uz stabilizācijas mehānismu valstīm, kuru naudas vienība ir *euro*”. Ar šo likumu Latvija pieņēma un apstiprināja 2011.gada 25.martā pieņemto Eiropadomes lēmumu, ar ko Līguma par Eiropas Savienības darbību 136.pantu groza attiecībā uz stabilizācijas mehānismu valstīm, kuru naudas vienība ir *euro*. Minētie 136.panta grozījumi paredz, ka „Dalībvalstis, kuru naudas vienība ir *euro*, var izveidot stabilizācijas mehānismu, ko izmantos, ja obligāti vajadzīgs, lai nodrošinātu visas eurozonas stabilitāti. Jebkādas nepieciešamās finansiālās palīdzības piešķiršanai saskaņā ar šo mehānismu piemēros stingrus nosacījumus”. 2013.gada 1.maijā attiecīgie Līguma par Eiropas Savienības darbību grozījumi stājās spēka.

Izmantojot šajos grozījumos paredzēto iespēju, dalībvalstis, kuru naudas vienība ir *euro* noslēdza līgumu par Eiropas Stabilitātes mehānisma izveidošanu[[1]](#footnote-1) (turpmāk - Līgums) ( skat. Līgumu angļu valodā 1.pielikumā). Līgums stājās spēkā 2012.gada 27.septembrī un starptautiskā finanšu institūcija ar nosaukumu Eiropas Stabilitātes mehānisms (turpmāk – ESM) uzsāka darbību 2012.gada 8.oktobrī.

Līguma preambulas 7.punkts paredz, ka visas eurozonas dalībvalstis kļūst par ESM dalībvalstīm. Iestājoties eurozonā ES dalībvalstij ir jākļūst par ESM dalībnieci ar pilnām tiesībām un pienākumiem.

Līguma 2.panta pirmā daļa paredz, ka ES dalībvalsts iestāšanās ESM ir atvērta no brīža, kad ir stājies spēkā Eiropas Savienības padomes (ECOFIN) lēmums par izņēmuma statusa atcelšanu *euro* ieviešanai, tātad Latvijas gadījumā pievienošanās ESM var sākties no 2013.gada 6.augusta.

1. **Nepieciešamās darbības pirms Līguma ratifikācijas**

2013.jūlijā ESM direktors Klaus Regling nosūtīja Finanšu ministram vēstuli (2.pielikumā), kurā tika izteikts aicinājums Latvijai uzsākt pievienošanās procedūru ESM un informēja, kā sākot ar 2013.gada 1.septembri Latvija tiks aicināta piedalīties ESM pilnvarnieku padomes un direktoru padomes sanāksmēs novērotāja statusā, līdz brīdim, kad tiks pabeigtas visas iestāšanās procedūras.

Līguma 44.pants paredz, ka jaunā eurozonas dalībvalsts iesniedz pieteikumu dalībai ESM un pilnvarnieku padome to apstiprina kopā ar iestāšanās tehniskajiem noteikumiem un ESM līguma izmaiņām, kas izriet no jaunas valsts pievienošanās ESM. Ņemot vērā minēto, protokollēmums paredz, ka MK pilnvaro finanšu ministru iesniegt pieteikumu dalībai Eiropas Stabilitātes mehānismā.

Līguma 5.pants paredz, ka ESM dalībvalsts nozīmē savu pārstāvi pilnvarnieku padomē. Saskaņā ar šo pantu pārstāvim jābūt dalībvalsts valdības pārstāvim, kura atbildības jomā ir finanses. Ņemot vērā minēto, protokollēmuma projektā ir paredzēts, ka MK pilnvaro finanšu ministru piedalīties Eiropas Stabilitātes mehānisma pilnvarnieku padomes sanāksmēs novērotāja statusā.

Līguma 6.pants paredz, ka ESM dalībvalsts pārstāvis pilnvarnieku padomē nozīmē dalībvalsts pārstāvi ESM direktoru padomē. Pēc analoģijas Finanšu ministrija ir sagatavojusi protokollēmuma punktu, kurā MK deleģē finanšu ministram nozīmēt novērotāju ESM direktoru padomē.

1. **Likums „Par Līguma par Eiropas Stabilitātes mehānisma izveidošanu pieņemšanu un īstenošanu”**

Lai Latvija varētu sekmīgi pievienoties ESM, ir nepieciešams izstrādāt un veikt grozījumus vairākos normatīvajos aktos.

Lai Latvija kļūtu par ESM dalībnieci, tai ir jāratificē Līgums. Protokollēmumā ir paredzēts uzdot Finanšu ministrijai izstrādāt likumprojektu „Par Līguma par Eiropas Stabilitātes mehānisma izveidošanu pieņemšanu un īstenošanu”. Ar likumu ir paredzēts pieņemt un apstiprināt Līgumu. Likumā ir nepieciešams atrunāt arī Latvijas puses pilnvarojumu saņemšanas kārtību Latvijas pārstāvjiem ESM pilnvarnieku padomē un ESM direktoru padomē pieņemt konkrētu veidu lēmumus. Izanalizējot likumprojektu, ar kuru Igaunija pievienojās ESM, var secināt, ka Latvijas likumprojektā „Par Līguma par Eiropas Stabilitātes mehānisma izveidošanu pieņemšanu un īstenošanu” būtu nepieciešams iekļaut šādas zemāk minētās sadaļas:

* Līguma ratifikācija;
* Pilnvarojums, lemjot par izmaiņām ESM parakstītajā kapitālā, maksimālajā aizdošanas kapacitātē un finanšu palīdzības instrumentos;
* Pilnvarojums, lemjot par finanšu palīdzības sniegšanu ESM dalībvalstij;
* Pilnvarojums, lemjot par Saprašanās memorandu, kurā atrunāti finanšu palīdzības sniegšanas nosacījumi ESM biedriem;
* Pilnvarojums, lemjot par Saprašanās memoranda grozījumiem;
* Pilnvarojums, lemjot par ārkārtas ESM rezerves fonda izlietošana.
1. **Standartizētās kopējas rīcības klauzulas**

Līguma 12.panta 3.punktā ir noteikts, ka eurozonas finanšu stabilitātes nodrošināšanai, turpmāk eurozonas valstu vērtspapīros, kuru dzēšanas termiņš pārsniedz vienu gadu ir jāiekļauj standartizētas kopējas rīcības klauzulas (turpmāk - CAC). CAC esamība veicina sarunu procesu starp emitentu un vērtspapīru investoriem par izmaiņām vērtspapīru nosacījumos (piemēram sarunas var būt par izmaiņām vērtspapīru nominālvērtībā, procentu likmē, maksājumu datumos utt.). Šādu nosacījumu iedarbināšana tomēr ir uzskatāma par ārkārtas situāciju, kad emitents ir nonācis nopietnās finanšu grūtībās un ir jāveic parāda restrukturizēšana. CAC nosacījumu piemērošana valsts vērtspapīriem savlaicīgi atrunā procedūru kā risināt ar valsts maksātnespēju saistītos problēmjautājumus, kā arī skaidri nosaka visu pušu tiesības un pienākumus, šādās situācijās.

Tādējādi Latvijas Republikai, kļūstot par eurozonas dalībvalsti un attiecīgi parakstot Līgumu, ir saistošs pienākums piemērot Ekonomikas un finanšu komitejas (turpmāk - EFC) apakškomitejas par ES valstu vērtspapīru tirgiem (turpmāk - ESDM) izstrādātos CAC nosacījumu visiem Latvijas Republikas vārdā emitētajiem vērtspapīriem (parādzīmēm un obligācijām), kuru dzēšanas termiņš pārsniedz vienu gadu.

Lai nodrošinātu nosacījumu attiecībā uz CAC izpildi, nodrošinot to piemērošanas tiesisko pamatu valsts vērtspapīriem, nepieciešams sagatavot grozījumus Ministru kabineta 2013.gada 5.marta noteikumos Nr.120 „Valsts vērtspapīru izlaišanas noteikumi”” (turpmāk – MK noteikumi), kas nosaka valsts vērtspapīru izlaišanas un apgrozības kārtību Latvijas Republikā.

Grozījumi MK noteikumos jāizstrādā un jānodrošina to spēkā stāšanās ar brīdi, kad sāk piemērot Līgumu, bet ne vēlāk kā pirms jaunu attiecīgo parādzīmju vai obligāciju emisiju veikšanas Latvijas Republikā, ja Līguma piemērošana jau ir sākusies. Ņemot vērā, ka likumprojektu plānots iesniegt Ministru kabinetā līdz š.g. 1.oktobrim, tad grozījumi MK noteikumos ir jāiesniedz pieņemšanai Ministru kabinetā laika posmā, kad likumprojekts par iestāšanos ESM tiks iesniegts izskatīšanai Saeimā(pirms otrā lasījuma tiks uzsākta šo MK noteikumu grozījumu virzība, lai tie stātos spēkā sākot ar Līguma piemērošanas brīdi)

1. **Informācija par dalībvalsts finansiālām saistībām**

Dalība ESM tā dalībvalstīm rada finansiālās saistības, kas izpaužas kā (1) ieguldījums ESM apmaksājamā kapitālā (paid-in capital) un (2) vajadzības gadījumā - kapitāla pēc pieprasījuma (callable capital) nodrošināšanā. Ieguldījums kapitālā ir atkarīgs no katras dalībvalsts ESM kapitāla atslēgas lieluma. Līguma 11.panta 1.punkts nosaka, ka ESM kapitāla atslēga tiek aprēķināta proporcionāli to nacionālās centrālās bankas ECB kapitāla parakstīšanas atslēgai, tomēr, lai pievienošanās ESM neradītu pārlieku lielu finansiālo slogu jaunajām eurozonas dalībvalstīm ar vājāku ekonomiku, Līgums paredz elastīgu risinājumu attiecībā uz šo dalībvalstu apmaksājamā kapitāla/kapitāla pēc pieprasījuma apmēru. Līguma 42. panta 2. punkts nosaka, ka tām jaunajām eurozonas dalībvalstīm, kurās iekšzemes kopprodukts (IKP) uz vienu iedzīvotāju faktiskajās cenās *euro* izteiksmē gadu pirms tās iestāšanās ESM (Latvijai – IKP 2013. gadā) ir mazāks nekā 75% no attiecīgā Eiropas savienības (turpmāk - ES) vidējā rādītāja, tiek piemēroti atviegloti nosacījumi attiecība uz kapitāla atslēgu. Tā kā Latvija kvalificējās šim kritērijam, tad Latvijas apmaksājamais kapitāls/kapitālas pēc pieprasījuma tiks samazināts uz pārejas periodu, kas ilgst 12 gadus.

Dalībvalsts koriģēto ESM kapitāla atslēgu veido:

* 25% no dalībvalsts nacionālās centrālās bankas ECB kapitāla parakstīšanas atslēgas;
* 75% no dalībvalsts nacionālā kopienākuma (NKI) tirgus cenās *euro* izteiksmē attiecībā pret eurozonu gadu pirms tās iestāšanās ESM.

Balstoties uz pašlaik pieejamajiem Eiropas Centrālās bankas (turpmāk – ECB) datiem par Latvijas Bankas kapitāla parakstīšanas atslēgas apmēru ECB un Eiropas Savienības Statistikas biroja *Euro*stat prognozēm par Latvijas un eurozonas nacionālā kopienākuma apmēru 2013.gadā, Latvijas koriģētā ESM kapitāla atslēga būtu 0.2513%, bet pēc korekcijas perioda - 0.3927%. Naudas izteiksmē tas nozīmē, ka pirmajos 5 gados pēc iestāšanas eurozonā (atbilstoši ESM Līguma 41.pantam) Latvijai ESM būtu jāiegulda aptuveni 40,4 milj. *euro* katru gadu, bet pēc 12 gadu parejas perioda atlikusī summa, kas būtu jāiegulda veidotu aptuveni 113 milj *euro*.

|  |  |  |  |
| --- | --- | --- | --- |
| EUR, milj | Pārejas perioda laikā (n…n+5) | Atlikusī summa pēc pārejas perioda (n+12) | Kopā |
| Apmaksājamais kapitāls*(paid-in capital*) | 202 | 113 | 315 |
| Kapitāls pēc pieprasījuma*(callable capital)* | 1 565 | 879 | 2 444 |
| kopā | 1 767 | 992 | 2 759 |

Jānorāda, ka šie ir sākotnējie aprēķini un tie var tikt precizēti.

Precīzs kapitāla atslēgas apmērā tiks noteikts tad, kad saskaņā ar Līguma 44.pantu ESM pilnvarnieku padome pieņems lēmumu par Latvijas dalības tehniskajiem nosacījumiem un lēmumu par precizējumiem Līgumā, kas izriet no Latvijas pievienošanās ESM.

Latvijas kapitāla atslēgas lielums, kapitāla daļu skaits, kas nonāk Latvijas īpašumā un parakstītā kapitāla lielums tiks noteikts likumā „Par Līguma par Eiropas Stabilitātes mehānisma izveidošanu pieņemšanu un īstenošanu” vai tā pielikumos. Igaunijas gadījumā likumā tika noteikts tas kapitāla atslēgas lielums un kapitālā daļu skaits, kas ir noteikts Līguma pielikumā (samazinātais atslēgas apjoms, kas attiecas uz pirmo 12 gadu periodu), bet tālāk Igaunijas likumā ir pants, saskaņā ar kuru Igaunija piekrīt atslēgās palielinājumam saskaņā ar Līgumā noteikto procedūru, bet konkrēts lielums netiek norādīts, jo tas nav zināms. Finanšu ministrija, sagatavojot likumu „Par Līguma par Eiropas Stabilitātes mehānisma izveidošanu pieņemšanu un īstenošanu” plāno rīkoties līdzīgi. Jāatzīmē, ka gan sākotnējā 12 gadu periodā, gan vēlāk kapitāla atslēgas lielums un Latvijas saistību apmērs pret ESM var tikt precizēts un ir jāparedz attiecīgs mehānisms, kā Latvija var pildīt Līguma nosacījumus, nenonākot pretrunā ar valsts budžetu.

1. **Finansiālo saistību plānošana budžetā**

Atbilstoši analoģiskiem gadījumiem, kad Latvija ir kļuvusi par kādas starptautiskas finanšu institūcijas biedru, likumā „Par Līguma par Eiropas Stabilitātes mehānisma izveidošanu pieņemšanu un īstenošanu” noteiktais parakstītā kapitāla lielums likumprojektā „Par valsts budžetu 2014.gadam” ir jāparāda kā Latvijas Republikas saistības pret Eiropas Stabilitātes mehānismu parakstītā kapitāla apjomā. Pašlaik ar augstu varbūtību var prognozēt, ka likumprojektā „Par valsts budžetu 2014.gadam” sagatavošanas laikā vēl nebūs zināms precīzs parakstāmā kapitāla lielums. Tāpat pastāv iespēja, ka 2014.gada budžets var tikt pieņemts ātrāk kā likums „Par Līguma par Eiropas Stabilitātes mehānisma izveidošanu pieņemšanu un īstenošanu”. Tai pat laikā Ministru kabineta 2012.gada 31.jūlija noteikumu Nr.523 „Noteikumi par budžeta pieprasījumu izstrādāšanas un iesniegšanas pamatprincipiem” 34.punkts paredz, ka plānojot valsts budžeta ilgtermiņa saistības n+1, n+2,n+3 un turpmākajiem gadiem, ministrija var uzņemties jaunas valsts budžeta ilgtermiņa saistības maksājumiem starptautiskajās institūcijās un programmās tikai ar Ministru kabineta lēmumu.

Ņemot vērā augstāk minēto, Finanšu ministrija MK protokollēmumā paredz iekļaut normu, kas uzdod Finanšu ministrijai likumprojektā „Par valsts budžetu 2014.gadam” iekļaut normu, kura paredz Latvijas Republikas saistības pret Eiropas Stabilitātes mehānismu 202 miljonu *euro* apmērā apmaksājamam kapitālam, t.sk 2014.gadā, 2015.gadā un 2016.gadā 40,4 milj. *euro* katru gadu un atlikušo summu 80,8 milj. *euro* un iespējamās saistības 1,565 miljardi *euro* apmērā kapitālam pēc pieprasījuma. Ņemot vērā, ka šī summa var tikt precizēta, protokollēmums paredz, ka Finanšu ministrija iesniedz likumprojekta "Par valsts budžetu 2014.gadam" otrajam lasījumam Saeimā priekšlikumu precizēt minētos parakstāmā kapitāla apjomus, ja Latvija ir saņēmusi saskaņā ar Līguma 44.pantu sagatavotos Līguma precizējumus un iestāšanās nosacījumus. Protokollēmums arī paredz, ka likumprojektā „Par valsts budžetu 2014.gadam” attiecīgais pants par saistībām pret ESM stājas spēkā tikai pēc Līguma ratifikācijas, tādejādi atrisinot gadījumu, kad budžeta likums tiek pieņemts pirms Līguma ratifikācijas.

Jāatzīmē, ka, likumprojektā „Par valsts budžetu 2014.gadam” uzņemtās saistības un uzņemtās iespējamās saistības attiecas uz saistību apjomu pirmajiem 12 gadiem. Tas tāpēc, ka likumā „Par Līguma par Eiropas Stabilitātes mehānisma izveidošanu pieņemšanu un īstenošanu” kapitāla atslēgas lielums un parakstāmā kapitāla lielums skaitliskā izteiksmē būs noteikts tikai pirmajiem 12 gadiem, bet tālākam apjomam būs norādīta aprēķināšanas procedūra, saskaņā ar kuru saistību apmērs tiks palielināts. Līdz ar to pēc 12 gadu pārejas perioda beigām attiecīgā valsts budžeta likumā būs jāiekļauj norma par saistību palielināšanu.

Jāatzīmē, ka budžeta likumprojektā tiek parādītas gan tiešās Latvijas saistības pret ESM pret kurām tiek plānoti maksājumi, un netiešās saistības (contingent liabilities), kas attiecas uz kapitālu pēc pieprasījuma un pret kurām netiek plānoti maksājumi, jo to iestāšanās varbūtība ir neliela. Likumprojektu par valsts budžetu pielikumos „Valsts budžeta ilgtermiņa saistību maksimālais pieļaujamais apjoms”, savukārt, tiek parādītas tikai tās saistības pret kurām tiek plānoti maksājumi. Līdz ar to šajā pielikumā, izstrādājot likumprojektu „Par valsts budžetu 2014.gadam”, tiek plānots finansējums saistībām apmaksājamam kapitālam. Ņemot vērā jau minētās Ministru kabineta 2012.gada 31.jūlija noteikumu Nr.523 „Noteikumi par budžeta pieprasījumu izstrādāšanas un iesniegšanas pamatprincipiem” 34.punkta prasības, apmaksājamā kapitāla precizēšanas nepieciešamību un iespēju, ka budžeta likums tiek pieņemts pirms Līguma ratifikācijas, Finanšu ministrija ir sagatavojusi attiecīgos protokollēmuma punktus.

Atbilstoši ESA metodoloģijas principiem maksājumi apmaksājamajam kapitālam ir ieguldījums finanšu institūcijas kapitālā - darījums, kam nav ietekmes uz budžeta deficītu. Līdz ar to budžeta rādītāji saistībā ar kapitāldaļu iegādi ESM gadskārtējā valsts budžeta likumā būs plānojami līdzīgi kā citu starptautisko institūciju kapitālā - FM pamatbudžeta apakšprogrammā 41.03.00 „Iemaksas starptautiskajās organizācijās” (FM resorā: resursu sadaļā - tiek attiecīgi paredzēta dotācija no vispārējiem ieņēmumiem; izdevumu sadaļā - izdevumu nav; finansēšanas sadaļā - „Akcijas un cita līdzdalība komersantu pašu kapitālā”).

1. **Grozījumi Likumā par budžetu un finanšu vadību un iemaksu kapitālā pēc pieprasījuma riska vadība**

Atsevišķi skatāms ir jautājums par iespējamību, ka apmaksājamā kapitāla faktiskā apmaksa pa gadiem var atšķirties no tās, kas plānota attiecīgā gada valsts budžetā. Tāda iespējamība izriet no Līguma 41.panta, kas paredz, ka ESM dalībvalsts paātrina apmaksājamā kapitāla apmaksu, lai nodrošinātu, ka apmaksātais kapitāls veido vismaz 15% no kopējā izsniegtā aizdevumu apmēra. Lai izvairītos no budžeta grozījumu nepieciešamības šajā gadījumā, Finanšu ministrija ierosina veikt grozījumus Likumā par budžetu un finanšu vadību 9.panta četrpadsmitajā daļā, kas paredz finanšu ministram tiesības palielināt gadskārtējā valsts budžeta likumā noteikto apropriāciju ieguldījumiem Eiropas Stabilitātes mehānismā un virzīt to kopā ar likumprojektu „Par Līguma par Eiropas Stabilitātes mehānisma izveidošanu pieņemšanu un īstenošanu”. Jāatzīmē, ka gadskārtējā valsts budžeta likumā noteiktās apropriācijas palielināšana ieguldījumiem Eiropas Stabilitātes mehānisma apmaksājamā kapitālā nav uzskatāms par fiskālo risku, kas ietekmē deficītu un tāpēc neskar fiskālās disciplīnas jomu.

Atšķirīga situācija ir ar kapitālu uz pieprasījumu. Tā kā kapitāls pēc pieprasījuma ir valsts iespējamās saistības - garantija, ar kuru valsts apņemas noteiktā laikā apmaksāt kādu pieprasāmā kapitāla daļu, tas pats par sevi nerada ietekmi uz valsts budžeta deficītu.

Atbilstoši ESA metodoloģijai ietekme uz valsts budžeta deficītu rodas tajos gadījumos, ja tiek saņemts pieprasījums segt ESM zaudējumus vai ESM debitorvalsts nespēj nodrošināt aizdevuma atmaksu pietiekamā apmērā. Saskaņā ar 2013.gada 31.janvāra Eurostat lēmumu šādi kapitāla uz pieprasījumu maksājumi ir uzskatāmi par kapitālo izdevumu transfertiem un ietekmē vispārējās valdības budžeta bilanci. Saskaņā ar nacionālo budžeta veidošanas metodoloģiju maksājumi ir uzskatāmi kā ieguldījums finanšu institūcijas kapitālā, vienlaicīgi atzīstot ietekmi uz vispārējās valdības bilanci ar ESA korekciju. Saskaņā ar Līguma 9.pantu, šādi maksājuma pieprasījumi kapitālam pēc pieprasījumu var tikt iesniegti ESM dalībvalstij jebkurā brīdī un maksājumi ir jāveic septiņu dienu laikā. Kaut arī maksājumu kapitālam pēc pieprasījuma ir ar zemu varbūtību, ir nepieciešams paredzēt procedūru, kā šādi maksājumi tiks veikti. Finanšu ministrija piedāvā šādu pieeju: (1) valsts budžetā finansējums ieguldījumam kapitālā pēc pieprasījuma netiek plānots; (2) jau pieminētie grozījumi Likumā par budžetu un finanšu vadību 9.panta četrpadsmitajā daļā dos iespēju Finanšu ministram palielināt gadskārtējā valsts budžeta likumā noteikto apropriāciju ieguldījumiem Eiropas Stabilitātes mehānismā; (3) Fiskālo risku deklarācijā paredzēt ieguldījumu kapitālā pēc pieprasījuma, kas saistīts ar ESM zaudējumiem, kā kvantificējamo fiskālo risku.

Pielikumi:

1. Līgums par Eiropas Stabilitātes mehānisma izveidošanu (datne: FMPiel1\_08082013\_ESM) uz 62 lp.;
2. Eiropas Stabilitātes mehānisma direktora Klausa Reglinga vēstule Finanšu ministram (datne: FMPiel2\_08082013\_ESM) uz 1 lp.;
3. Informatīvā ziņojuma „Par Latvijas pievienošanos Eiropas Stabilitātes mehānismam” 3.pielikums „Pievienošanās Eiropas Stabilitātes mehānismam būtiskāko darbību blokshēma” (datne: FMPiel3\_08082013\_ESM) uz 1 lp.

Finanšu ministrs A.Vilks

08.08.2013 9:28

2420

Trupovnieks

Tālr.67083809

Gints.Trupovnieks@fm.gov.lv

1. Līgums Par Eiropas Stabilitātes mehānisma izveidošanu starp Beļģijas Karalisti, Vācijas Federatīvo Republiku, Igaunijas Republiku, Īriju, Grieķijas Republiku, Spānijas Karalisti, Francijas Republiku, Itālijas Republiku, Kipras Republiku, Luksemburgas Lielhercogisti, Maltu, Nīderlandes Karalisti, Austrijas Republiku, Portugāles Republiku, Slovēnijas Republiku, Slovākijas Republiku un Somijas Republiku [↑](#footnote-ref-1)